Gandia aposta per la música com a eix estratègic del seu model turístic
16 juny 2025

## Gandia aposta per la música com a eix estratègic del seu model turístic16 juny 2025Última actualització: 16 juny 2025

![](../gestion/img/6c7d440ab1c57b67233340a60f6591c879bd8a96729165732231886714c3d1a3.jpeg)  
  

La Casa de la Marquesa de Gandia va acollir l’última jornada de networking del programa SICTED. En aquesta ocasió, la trobada es va centrar en el paper de la música i els festivals com a eines clau per a la dinamització turística i cultural del destí.

La regidora de Turisme i Cultura, **Balbina Sendra**, va inaugurar la sessió remarcant la importància de la música com a motor d’atracció turística:  
_"Esdeveniments com els festivals no només enriqueixen l’oferta cultural, sinó que posicionen Gandia com un destí viu, dinàmic i atractiu durant tot l’any"_, va destacar.

Entre els ponents, **Duke Abengózar**, representant del **Pirata Beach Fest**, va compartir l’evolució del festival, que ha passat de rebre 3.000 assistents en les primeres edicions a reunir actualment prop de 30.000 persones cada dia.  
Per la seua banda, **Alfred Sáez**, del **Festival Mediterránea**, va explicar com l’esdeveniment ha aconseguit integrar-se en la vida de la ciutat gràcies a iniciatives com _Mediterránea Kids_ o _Mediterránea al Carrer_, apropant la música a públics diversos i a l’entorn urbà.

També va intervindre **Paolo Pascual**, en representació de **Gandiautor**, qui va oferir una mirada sobre aquest cicle de concerts celebrat a les instal·lacions de Foment.**Juanjo Payà**, des de l’Ajuntament de Gandia, va fer un repàs per l’àmplia programació musical de la ciutat al llarg de l’any, esmentant cites destacades com _Marquesa Concerts_, _Polisònic_, el _Festival de Guitarra_, _Mar de Músiques_ i els concerts de _Fira i Festes_.

Després de les intervencions, les persones assistents van participar en un espai de networking dissenyat per a fomentar l’intercanvi d’idees i la col·laboració entre professionals del sector turístic i cultural.

Les jornades **SICTED Networking** es reprendran el pròxim mes de setembre, amb l’objectiu de continuar impulsant la qualitat, la innovació i la competitivitat del turisme a Gandia.

La regidora Balbina Sendra va valorar molt positivament la trobada:  
_"És la quarta jornada d’aquest tipus, i naix amb la finalitat de generar sinergies entre les empreses i els productes turístics que es desenvolupen a Gandia"_, va assenyalar.

Sobre la sessió celebrada, ha afegit: _"Hem repassat totes les propostes musicals que ofereix la ciutat. Aquest tipus de trobades són clau per a enfortir el sector. Comptem amb una oferta turística molt variada, i és fonamental que tots els agents la coneguen i la integren en la seua tasca diària"_.

[Twittear](https://twitter.com/share)